Füllner

Füllner Werke AG eli Heinrich Füllner Maschinenfabrik oli muun muassa paperikoneita valmistanut konepajayritys Bad Warmbrunnissa Saksassa (nykyisin Puolassa). Yritys on toiminut myös nimillä Fampa ja Beloit Poland. Yritys on nykyään osa suomalaista Valmet kosernia. ==Historia== Vuonna 1854 Heinrich Füllner perusti korjauspajan paperinvalmistuslaitteita varten Bad Warmbrunniin. Kymmenen vuotta myöhemmin yritys rakensi ensimmäisen kokonaisen paperikoneen. Koneet tulivat tunnetuksi etenkin Saksassa. 1800- ja 1900-lukujen vaihteessa johtoon tuli Eugen Füllner ja yrityksen paperikoneista tuli kansainvälisesti tunnettuja. Asiakkaita oli monista Euroopan maista, mutta myös Amerikoista ja Aasiasta. Toisen maailmansodan aikana Füllnerin paperikonetehdas käytti työvoimaa useista Itä-Euroopan maista. Työolosuhteet olivat kyseenalaiset ja myös vankityövoimaa käytettiin. 1945 neuvostoarmeija takavarikoi kaikki tehtaan koneet ja laitteet. Puolalaiset viranomaiset ottivat tyhjän tehtaan haltuunsa ja löysivät dokumentteja paperikoneiden rakentamisesta. Niiden avulla tehtiin päätös rakentaa tehdas uudelleen. Kysyntää oli, koska monet Puolan paperitehtaista olivat vaurioituneet sodassa pahoin. Tehdas nimettiin uudelleen Fampa-nimiseksi ja ensimmäinen uusi paperikone valmistui vuonna 1950. Fampasta muodostui tärkeä paperikonevalmistaja Puolassa ja Varsovan liiton maissa. Vuonna 1964 Fampa osti lisenssin amerikkalais-brittiläisiin Beloit-Walmsley-paperikoneisiin, jotka edustivat alan huipputeknologiaa. Lisenssillä valmistettuja koneita asennettiin muun muassa seuraaville puolalaisille paperitehtaille: Kostrzyn, Swiecie, Myszków ja Kwidzyn. Myös useat muut kommunistisen itäblokin maiden paperitehtaat hankkivat Fampan länsiteknologiaa edustavia koneita. Vuonna 1991 Itä-Euroopan kommunistisen järjestelmän romahdettua amerikkalainen Beloit osti yrityksen enemmistön. Beloitin mentyä konkurssiin vuonna 2000 yritys on kuulunut puolalais-amerikkalaiseen PMPoland-konserniin. Yrityksellä on toimintoja Puolan lisäksi myös Yhdysvalloissa, Kiinassa, Saksassa ja Tšekissä. PMPoland on keskittynyt paperikoneiden ja muiden paperiteollisuuden laitteiden valmistukseen ja uudenaikaistamiseen. Yritys on kuitenkin pieni valmistaja alalla, jonka markkinajohtajia ovat suomalainen Valmet ja saksalainen Voith Paper. Vuonna 2020 Valmet ilmoitti ostavansa PMPolandin. ==Füllnerin paperi- ja kartonkikoneet Suomessa== Füllner toimitti Suomeen useita paperi- ja kartonkikoneita 1800- ja 1900-lukujen vaihteessa aina 1930-luvun loppuun asti. Ennen ensimmäistä maailmansotaa (1914) Füllner toimitti 8 kartonkikonetta Suomeen. * Pankakosken kartonkitehdas, Kartonkikone KK3, Toiminnassa vuodesta: 1914– * UPM-Kymmene, Tervasaaren paperitehdas, Paperikone PK5, käyttöönottovuosi: 1938 (toiminnassa edelleen) ja paperikone PK3 1958-1986 * Myllysaaren paperitehdas PK III, toiminnassa vuosina 1902–1938 * Vääräkosken Pahvi Oy (yritys meni konkurssiin v. 1998), Vääräkosken kartonkitehdas, Ähtäri, Kartonkikone KK1, toiminnassa vuosina 1901–1998, museoitu * Tampella Oy (nyk. Stora Enso Oyj), Inkeroisten kartonkitehdas, Anjalankoski, Kartonkikoneet KK1 (toiminnassa 1897-1978, museoitu), KK2 (toiminnassa 1899-1979) ja KK3 (toiminnassa 1926-1990) * Kyröskosken kartonkitehdas, Kartonkikone KK2, Toiminnassa vuosina: 1937-1988 * Nokian Paperi Oy (nyk. Georgia Pacific Nordic Oy), Nokia, Paperikone PK5 toiminnassa vuosina 1911–1976 (museoitu) * Takon kartonkitehdas, Tampere, Kartonkikoneet KK1 toiminnassa vuodesta 1920- ja KK2 toiminnassa vuosina 1937-2007 (varastoitu paikoilleen) * Simpeleen paperitehdas, Paperikone PK II/Kartonkikone KK2 toiminnassa vuosina 1910-1973 * Myllykosken paperitehdas, Paperikone PK2 toiminnassa vuosina 1908-1969 * Tornator, Tainionkoski, Imatra, Paperikone PKI toiminnassa vuosina 1897-1935 * Lohjan paperitehdas, Lohja-Kotka Oy, Paperikone PK1 toiminnassa 1938-2015. Koneessa oli valmistuessaan halkaisijaltaan maailman suurin kuivaussylinteri 5,1 metriä ==Lähteet== * Szymczyk M, A century and a half of paper-machine-building at Jelenia Góra- Cieplice (Bad Warmbrunn), Kwartalnik Historii Nauki i Techniki (Quarterly Journal of the History of Science and Technology), Vuosi: 2006, vol: 51, numero: 3/4, sivut: 205–228 * PRZEGLĄD PAPIERNICZY, Publikacja: 150 lat H. Fullner Fampa Beloit Poland PMPoland Maciej Szymczyk * http://www.pmpoland.pl * http://www.beloit.com/ * LSUra 3/2008 Vääräkosken kartonkitehdas – sata vuotta ähtäriläistä pahvia * https://www.valmet.com/media/news/press- releases/2020/valmet-strengthens-its-business-by-acquiring-pmp-group-a- provider-of-technologies-and-services-for-the-paper-industry/ Luokka:Metalliteollisuusyhtiöt Luokka:Paperikoneiden valmistajat Luokka:Puolalaiset yritykset